b'\n_START_ARTICLE_\nNikarete av Megara\n_START_PARAGRAPH_\nNikarete av Megara (gresk: \xce\x9d\xce\xb9\xce\xba\xce\xb1\xcf\x81\xce\xad\xcf\x84\xce\xb7) var en kvinnelig filosof p\xc3\xa5 300-tallet f.Kr. i antikkens Hellas. Hun tilh\xc3\xb8rte den megariske skole (etter Euklid fra Megara). Megara var en gammel by i Attika i Hellas._NEWLINE_Hun blir omtalt av historikeren Athenaios som en het\xc3\xa6re av god familie og utdannelse, og skal ha v\xc3\xa6rt en student av Stilpon. Blant Stilpons andre studenter var Zenon fra Kition, stoisismens grunnlegger. Diogenes Laertios hevdet at hun var elskerinnen til Stilpon, skj\xc3\xb8nt han hadde en hustru. Hennes kj\xc3\xa6rlighet for Stilpon f\xc3\xb8rte til at hun ble latterliggjort av komedieforfatteren Krates fra Athen. Athenaios hevdet samtidig at hun var elskerinnen til oratoren Stefanos, men det er antagelig en forveksling av identitet med Nikarete av Korint, kjent prostituert og bordelleier._NEWLINE_I hvilken grad det er troverdig at Nikarete fortjente betegnelsen het\xc3\xa6re er diskutabelt. Tilknytningen het\xc3\xa6rer (som kvinnelig selskap) med filosofer og poeter var ikke utelukkende grunnet deres kj\xc3\xb8nn alene, men ogs\xc3\xa5 for deres litter\xc3\xa6re forfinelse og dyktige konverseringskunst ved bordet. B\xc3\xa5de Nikarete og Bilistike fra Argos ble priset b\xc3\xa5de for deres kulturelle bidrag, og deres gode familiebakgrunn og utdannelse. De var kulturelle og intelligente, hvilket er beviselig ved en lengre passasje fra dramatikeren Makhons Kreiae (Anekdoter), fortellinger om deres vittigheter ved bordet, og anekdoter fra Lynkeos fra Samos. De synes \xc3\xa5 v\xc3\xa6re bemerkelsesverdige kvinner i et gresk samfunn som ga kvinner f\xc3\xa5 muligheter. Nettopp av den grunn kan det hende at selv en fri kvinne m\xc3\xa5tte knytte seg til en mann (i en eller annen forbindelse) for \xc3\xa5 opprettholde sin frihet.'